समीर के पिता बोले- उसे बेदखल कर चुका हूं, मैं उसे बेटा नहीं मानता
Madhya Pradesh Bhopal Hindu Man Assault Video Case; Accused Mohammad Sameer's Father On His Son. भोपाल में युवक के गले में कुत्ते का पट्टा डालकर भौंकने और धर्म बदलने के लिए मजबूर करने वाले आरोपियों का घर प्रशासन ने गिरा दिया है। चार गिरफ्तार हैं, दो की तलाश जारी है
भोपाल में युवक के गले में कुत्ते का पट्टा डालकर भौंकने और धर्म बदलने के लिए मजबूर करने वाले आरोपियों का घर प्रशासन ने गिरा दिया है। 2 नाबालिगों समेत सभी 6 गिरफ्तार कर लिए गए हैं। दैनिक भास्कर टीम पड़ताल के लिए इनके टूटे घरों पर पहुंची। पता चला कि आरोपी मोहम्मद समीर की आपराधिक गतिविधियों को देखते हुए परिवार वाले उसे दो साल पहले बेदखल कर चुके हैं।
सबसे पहले जानिए क्या है मामला 
18 जून को भोपाल का एक वीडियो सोशल मीडिया पर तेजी से वायरल हुआ। वीडियो में 6 लड़कों ने एक शख्स को घेर रखा था। उस शख्स के गले में कुत्ते को बांधने वाला पट्टा डला हुआ था और वो घुटने के बल बैठा हुआ था। 6 लड़के उस शख्स से कह रहे थे कि बोल साहिल भाई-फैजान भाई मेरे बाप हैं। वीडियो वायरल होने के बाद 19 तारीख की सुबह MP के गृह मंत्री उस लड़के को फोन करते हैं जिसे वीडियो में प्रताड़ित किया जा रहा है। नरोत्तम मिश्रा से लड़के ने कहा- वो मुझ पर धर्म परिवर्तन का दबाव बना रहे थे। पीटते हुए उन्होंने मुझसे कहा कि बोल तू गाय का मांस खाएगा। उसकी बात सुनने के बाद गृहमंत्री मिश्रा ने लड़के को पूरा न्याय दिलाने की बात कही।
इसके बाद पुलिस-प्रशासन एक्टिव हो जाता है। आनन-फानन में पुलिस वीडियो में दिख रहे 6 लड़कों बिलाल टीला, फैजान लाला, मोहम्मद समीर टीला, साहिल बच्चा और मुफीद खान की गिरफ्तारी के लिए हरिजन बस्ती और वसुंधरा कॉलोनी पहुंचती है। पुलिस ने 6 में से 3 लड़कों को गिरफ्तार कर लिया। बाकी 3 अभी भी फरार हैं। गिरफ्तारी के बाद प्रशासन समीर, साहिल और फैजान के घर पहुंचा और उनके घरों पर हथौड़ा, सब्बल और बुलडोजर चला दिया। इसके साथ ही पुलिस ने 26 से ज्यादा मुकदमों में आरोपी समीर पर रासुका यानी राष्ट्रीय सुरक्षा अधिनियम के तहत कार्रवाई शुरू कर दी है।
तोड़फोड़ की इस कार्रवाई के बाद दैनिक भास्कर की टीम तीनों आरोपियों और फिर शिकायतकर्ता विजय रामचंदानी के घर पहुंची। तीनों आरोपियों के परिवार से बात की। उन्होंने कहा कि हमारे बेटे आरोपी हैं, लेकिन इसकी सजा हमें क्यों मिल रही है? आइए, बारी-बारी तीनों आरोपियों के टूटे हुए घरों पर चलते हैं।
समीर पर 26 से ज्यादा केस, हरकतों से तंग आ गए थे घर वाले
मोहम्मद समीर: घर टूटने के बाद हम मोहम्मद समीर के घर पहुंचे। घर के बाहर उसकी मां बदहवास हालत में बैठी हुई थी। बात भी नहीं कर पा रही थीं। उन्हें दुख इस बात का नहीं था कि बेटा जेल चला गया या उस पर NSA लगा है। दुख सिर्फ इस बात का था कि उसका दो कमरों का घर टूट गया जो उसने और उसके पति और 2 बेटियों ने खुद मजदूरी कर खड़ा किया था।
टूटे घर के बाहर मां के साथ समीर के पिता मोहम्मद सलीम और 2 बहनें बैठी हुई थीं। पिता से बात की तो बहन बोली कि मीडिया वालों से बात मत करिए। हमारा घर गिर रहा था और ये सब देख रहे थे। पिता को भरोसे में लेकर बात की तो उन्होंने कहा कि गुनाह बेटे का है। सजा उसे ही मिलनी चाहिए। मेरी नाबालिग बेटी और परिवार के सिर से छत क्यों छीनी गई? मेरे 2 बेटे और 2 बेटियां हैं। एक बेटे की मौत हो चुकी है। एक बेटी की शादी हो चुकी है। दूसरी बेटी 7 साल की है। मेरे हाथ काम नहीं करते। छोटा बेटा ही घर चलाता है। समीर 26 साल का है। वो कभी स्कूल नहीं गया। वो गलत संगत में है। कहने को मजदूरी करता है, लेकिन नशे के काम में भी लिप्त है। वो कभी-कभी घर आता है।
हम मानते हैं वो आरोपी है। थाने में उसके खिलाफ हाफ मर्डर, लूट, मारपीट और फिरौती मांगने जैसे 26 से ज्यादा मुकदमे दर्ज हैं। हम उसकी हरकतों से तंग आ गए थे। उसके चक्कर में आए दिन पुलिस घर आकर तंग करती थी, इसीलिए 2 साल पहले शाहजहांनाबाद एसपी को जाकर हमने उसे अपने परिवार से बेदखल करने की अर्जी भी दी थी। जब हम उसे अपने घर का बेटा ही नहीं मानते तो सरकार ने हमारा घर क्यों गिराया।
पति की मौत के बाद मां के मकान में रहते थे, वो क्यों गिराया?
फैजान खान : इसके बाद हम फैजान खान के घर टीला जमालपुरा पहुंचे। फैजान की मां शीबा खान के पति की साल 2021 में कोरोना के दौरान मौत हो गई। तब से वो और फैजान अपनी नानी के घर टीला जमालपुरा में रहने लगे। उनकी नानी ने अपने घर के बगल में एक कमरे का मकान उन्हें किराए पर दिया था। इसके लिए शीबा खान अपनी मां को 1500 रुपए भी देती थी। 23 वर्षीय फैजान ने 8वीं तक पढ़ाई की है। वो कपड़े की दुकान में काम करता था। फैजान का एक छोटा भाई है। उसकी बहन की शादी हो चुकी है।
फैजान की मां शीबा ने बताया कि 19 तारीख की सुबह 10 बजे पुलिस साहिल के घर आई थी। यह बात फैजान को पता चलते ही वो घर से भाग गया। तब से उसका कॉल भी नहीं लग रहा है।
खबर में पोल पर अपनी राय दे सकते हैं। 
फैजान और समीर के बीच वॉट्सएप पर हुई थी आपत्तिजनक बातें 
शीबा आगे बताती हैं कि विजय लगातार फैजान को मैसेज कर के धमकाता था। ये मैसेज मां ने दैनिक भास्कर को दिखाए। विजय ने फैजान को धमकी भरे मैसेज किए। इन मैसेज में धर्म और उसकी मां को लेकर आपत्तिजनक बातें कही गई हैं।
शीबा कहती हैं कि शाम को कुछ लोग हमारे घर में घुस आए। उनके हाथ में सरिया और सब्बल थे। हम रोते रहे, लेकिन प्रशासन हमारी बात सुनने को तैयार नहीं था। गुनाह अगर मेरे बेटे ने किया भी है तो उसकी सजा परिवारवालों को क्यों मिल रही है। इस तोड़फोड़ में हमारा 10 से 15 हजार रुपए का नुकसान हो गया। फैजान तो जेल चला जाएगा। इस नुकसान की भरपाई कैसे करेंगे?
साहिल के अपराधों की सजा 90 साल के बुजुर्ग नाना को मिली 
उसी गली में फैजान की नानी के घर से पांच घर छोड़कर आरोपी साहिल का घर है। जब हम साहिल के घर पहुंचे तो दरवाजे पर ताला लगा हुआ था। पड़ोसियों ने बताया कि प्रशासन ने तोड़फोड़ घर की पीछे वाले हिस्से में की है, जहां साहिल अपनी मां के साथ रहता था। पूछताछ करने पर पता चला कि 21 वर्षीय साहिल मजदूरी किया करता था। तीन साल पहले उसके पिता ने मां को अकेला छोड़ दिया। बाप ने सहारा नहीं दिया तो मां साहिल को उसके नाना के घर ले आई। तब से वे दोनों नाना के घर टीला जमालपुरा में ही रहते हैं।
पड़ोसी डोसी मोहम्मद इशराद ने बताया कि साहिल की मां मजदूरी कर अपना घर चला रही थी। यह मकान साहिल के नाना हसन अली का है। उन्होंने मुसीबत की घड़ी में साहिल और उसकी मां को आश्रय दिया। साहिल के गुनाहों की सजा उसी को देनी चाहिए। इन सबमे उसके नाना का कोई दोष नहीं है। वह आगे बताते हैं कि सभी आरोपी और फरियादी विजय रामचंदानी दोस्त थे। हम सब उनको चेहरे से जानते हैं। साहिल, समीर और अन्य आरोपी विजय के साथ मोहल्ले में घूमा करते थे और साथ नशा किया करते थे।
अब फरियादी विजय रामचंदानी की बातों पर चलते हैं…
वो ब्लैकमेल कर रहे थे, इसलिए उनके खिलाफ स्टेटस लगाया
9 मई को मैं और मेरा दोस्त एक शादी से वापस आ रहे थे। मैंने अपने दोस्त को फूटे मकबरे के पास उसके घर पर छोड़ा। इसके बाद मैं राम मंदिर के रास्ते अपने घर आ रहा था। तभी वो 3 बदमाश अचानक सामने आए और मेरा दो पहिया वाहन रोक कर मुझे पकड़ लिया। सबसे पहले उन्होंने मेरे जेब में हाथ डाला। सभी ने लगातार तमाचे मारने शुरू कर दिए। इसके बाद उन्होंने 3 और लड़कों को फोन कर बुलाया। इसके बाद वो सब मुझे चाकू अड़ाकर BT कॉलेज ले गए। उनके पास 4 छुरियां, एक बेल्ट और गाड़ी का लीवर वायर था। उन्होंने मुझे लगातार 70-80 तमाचे, लातें मारीं। बेल्ट और वायर से भी मारा।
उन्होंने कांटे वाली छुरी दिखा कर कहा कि ये अंदर जाएगी तो नसें फाड़ती हुई जाएगी। एक सेकंड भी जिंदा नहीं बच पाएगा। ये धमकी देने के बाद उन्होंने मेरे गले में कुत्ते का पट्टा डाला। मुझे कुत्ता बना कर भौंकने को कहा और मुझसे कहा कि बोल तू गाय का मांस खाएगा। तू मियां बनेगा। ये तो सिर्फ एक वीडियो है जो उन्होंने मुझे ब्लैकमेल करने के लिए भेजा था। ऐसे उन्होंने करीब 10 वीडियो बनाए थे। पुलिस उनके फोन की रीसाइकल बिन में जाकर देखेंगे तो वो वीडियोज मिल भी सकते हैं। उन्होंने करीब 4 से 5 घंटे मुझे टॉर्चर किया। जान का खतरा था इसलिए उन्होंने मुझे जो बोलने के लिए कहा, मैं बोलता गया। इसके दूसरे दिन मैंने टीला जमालपुरा पुलिस में शिकायत की थी, लेकिन कार्रवाई नहीं हुई। इन सभी को FIR के बारे में पता चला तो इन्होंने उसके नंबर से उसे डाउनलोड कर लिया। इसे पढ़-पढ़ कर वो मुझे बातें रिपीट कर वाट्सएप पर चिढ़ाया करते थे, इसीलिए मैंने वाट्सऐप स्टेटस लगा कर उनको गालियां दीं, उनके धर्म के खिलाफ बोला।
ढाई महीने पहले मेरे पिता की कैंसर की वजह से मौत हो गई थी। मैं उनके बहुत करीब था। उनके साथ ही सोता था। उनकी मौत के बाद मैं लगातार डिप्रेशन झेल रहा था। इसके बाद इन लड़कों के धमकी भरे मैसेज से मैं परेशान हो चुका था। ये मुझे वीडियो वायरल करने की धमकी देते थे, उसके बदले पैसे की डिमांड करते थे। मैंने तंग आकर 6 दिन पहले खुद ही ये वीडियो वायरल कर दिया।
ट्वीट करते वक्त मैंने कई न्यूज चैनलों और शिवराज सिंह चौहान को भी टैग किया था। इसके साथ ही मैं टीला जमालपुरा थाने गया। वहां के टीआई साहब ने मुझे मदद करने का आश्वासन दिया था। 4-5 दिन बाद वीडियो वायरल हुआ। 19 तारीख की दोपहर मेरे फोन पर राज्य के गृह मंत्री नरोत्तम मिश्रा जी का कॉल आया। उन्होंने मामला समझा और मुझे पूरी मदद का आश्वासन दिया। उसके बाद पुलिस ने उन्हें गिरफ्तार करने और उनके घर को गिराने की कार्रवाई की। उनमें से तीन लोग अभी भी फरार हैं। मेरी, मां की और मेरे बड़े भाई की जान पर अभी भी खतरा बना हुआ है।
समीर गैंग का सरगना, उस पर NSA के तहत कार्रवाई होगी
एसीपी शाहजहानाबाद उमेश कुमार तिवारी ने बताया कि फरियादी विजय रामचंदानी ने एफआईआर दर्ज कराई थी। इसके अनुसार 6 युवकों ने उसका रास्ता रोककर अपहरण किया और बाद में उसके साथ से मारपीट कर पैसे मांगने लगे। साथ ही आरोप लगाया गया है कि विजय पर धर्म परिवर्तन करने का दबाव डाला गया। इन सभी सूचनाओं पर संज्ञान लेते हुए पुलिस ने कार्रवाई की है। मामले में 6 आरोपियों में से 3 की गिरफ्तारी कर ली गई है। उन्हें न्यायालय में पेश किया गया है। मुख्य आरोपी समीर पर पहले से 26 आपराधिक मामले दर्ज हैं। उस पर एनएसए के तहत मामला दर्ज कर लिया गया है। इसके अलावा और जो भी आरोपी फरार चल रहे हैं उन्हें पकड़ने के लिए पुलिस की टीमें तैयार कर भेजी गई हैं।